LA UNION - Dead on arrival iti ospital ti maysa a 12-anyos nga ubing a lalaki iti napasamak a karambola ti tallo a lugan idiay ili ti Sto. Tomas, La Union.
Ti biktima ket nabigbig a ni John Stephen Baniqued, a residente ti Brgy. Casantaan iti nasao nga ili.
Iti imbestigasyon ti pulisya, kababbaba laeng ti ubing manipud iti maysa a traysikel ken bumallasiw koman iti kalsada idi kellaat a nadungpar ti sumungsungad a Viron bus (AVT 978) a minaneho ni Gregorio Limos, 56, taga-Pag-asa, Quezon City.
Gapu iti pananggandat ni Limos a liklikan ti ubing ket naidungpar daytoy iti kasinnabatna a cargo truck (WLM 698) a minaneho ni Joseph Florida, 41, residente ti Sablan, Benguet.
Simmaurno met a naidungpar ti truck iti maysa a kotse iti likudan daytoy.
Naitaray pay ti biktima iti La Union Medical Center idiay ili ti Agoo ngem naideklara a pimmusay gapu iti kinakaro dagiti sinagrapna a lemma ken sugat iti nagduduma a paset ti bagina.
Iti agdama ket manarimaan ti imbestigasyon kontra iti driver ti nasao a bus.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn